CELEX: 62019TN0797
Language: el
Date: 2019-11-19 00:00:00
Title: Υπόθεση T-797/19: Προσφυγή της 19ης Νοεμβρίου 2019 – Anglo Austrian AAB Bank και Belegging-Maatschappij «Far-East» κατά ΕΚΤ

13.1.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 10/56
            
         
      Προσφυγή της 19ης Νοεμβρίου 2019 – Anglo Austrian AAB Bank και Belegging-Maatschappij «Far-East» κατά ΕΚΤ
      (Υπόθεση T-797/19)
      (2020/C 10/66)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσες: Anglo Austrian AAB Bank AG (Βιέννη, Αυστρία) και Belegging-Maatschappij «Far-East» BV (Velp, Κάτω Χώρες) (εκπρόσωποι: M. Fischer, J. Willheim και M. Ketzer, δικηγόροι)
      
         Καθής: Ευρωπαϊκή Κεντρική Τράπεζα
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να ακυρώσει την απόφαση της καθής, της 14ης Νοεμβρίου 2019, με την οποία ανακλήθηκε η άδεια πιστωτικού ιδρύματος της Anglo Austrian AAB Bank AG·
               
            
                  —
               
               
                  να καταδικάσει την καθής στα δικαστικά έξοδα·
               
            
                  —
               
               
                  να εκδικάσει την υπό κρίση υπόθεση, λαμβανομένων υπόψη των περιστάσεών της, κατά προτεραιότητα, σύμφωνα με το άρθρο 67, παράγραφος 2, του Κανονισμού Διαδικασίας του Γενικού Δικαστηρίου.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγουσες προβάλλουν τους ακόλουθους λόγους.
      
                  1.
               
               
                  Η καθής παρέβη το άρθρο 14, παράγραφος 5, του κανονισμού (ΕΕ) 1024/2013 του Συμβουλίου (1), καθόσον εφάρμοσε εσφαλμένα το εθνικό δίκαιο το οποίο, δυνάμει του άρθρου 4, παράγραφος 3, του εν λόγω κανονισμού έχει εφαρμογή επί της ανάκλησης της άδειας.
               
            
                  2.
               
               
                  Η καθής παραβίασε την αρχή της αναλογικότητας, καθόσον με την ανάκληση της άδειας της Anglo Austrian AAB Bank AG κατέφυγε ανεπίτρεπτα στο έσχατο από τα διαθέσιμα μέσα επίβλεψης.
               
            
                  3.
               
               
                  Η καθής, παραλείποντας να διατάξει την αναστολή εκτελέσεως της αποφάσεως, προσέβαλε το δικαίωμα πραγματικής προσφυγής της Anglo Austrian AAB Bank AG.
               
            
                  4.
               
               
                  Η καθής, προσβάλλοντας τα δικονομικά δικαιώματα της Anglo Austrian AAB Bank AG, παρέβη το άρθρο 41 του Χάρτη των Θεμελιωδών Δικαιωμάτων της Ευρωπαϊκής Ένωσης, τα άρθρα 31 και 32 του κανονισμού (ΕΕ) 1024/2013, καθώς και το άρθρο 70, παράγραφος 4, του νόμου για το τραπεζικό σύστημα και το άρθρο 6 της Ευρωπαϊκής Συμβάσεως για την προάσπιση των Δικαιωμάτων του Ανθρώπου και των Θεμελιωδών Ελευθεριών.
               
            
                  5.
               
               
                  Η καθής, ανακαλώντας την άδεια λειτουργίας της Anglo Austrian AAB Bank AG, έπληξε την οικονομική αξία των μεριδίων που κατείχε η Belegging-Maatschappij «Far-East» B.V. στην Anglo Austrian AAB Bank AG και, επομένως, προσέβαλε το δικαίωμα ιδιοκτησίας της Belegging-Maatschappij «Far-East» B.V.
               
            
         (1)  Κανονισμός (ΕΕ) αριθ. 1024/2013 του Συμβουλίου, της 15ης Οκτωβρίου 2013, για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων (ΕΕ 2013, L 287, σ. 63).